LE HADA E LO HAUR

 D'auts còps, los haurs sabèn pas har brasar lo hèr.

 Lavetz, quòn los-i portèvan un vòmer copat o quauqua auta maneita, que se'n vedèn hòrt per los arranjar.

 I avè 'n còp un joen haur, se'n tornèva deu son trabalh, a le sombrusta. Com passèva pròishe d'un arriu, que vit uu' bròja dama, seitada au bòrn de l'aiga : qu'èra uu' hada. E aquera aquí se metot a Ii cridar, com per l'escarnir :

 — E bèn, haurichon, as brasat lo hèr?

 — Naní, hada, n'èi pas brasat, ce li responot.

 Un aut còp, se trobèt unqüèra de passar 'u mème indret. Le hada qu'i èra, e li tornèt domandar:

 — E bèn, haurichon, as brasat, lo hèr ?

 — Naní, hada, n'èi pas brasat.

 Lo haur, pardí, se domandèva perqué le hada li disè aquò tot còp dont passèva. E que'n volot saber mèi.

 Un desser, en arribants au pè de l'arriu de le hada, que dishot d'abòrd :

 — Uei, lo hèr qu'a brasat.

 — Sable qu'i as hicat ! se'n va cridar le hada.

 Lo haur que se'n tornèt bien contènt. Que sabè çò que volè sabéder. E desempús, los haurs que botan sable per har brasar lo hèr.